Document ID: 32011D0625

ΑΠΌΦΑΣΗ 2011/625/ΚΕΠΠΑ ΤΟΥ ΣΥΜΒΟΥΛΊΟΥ
της 22ας Σεπτεμβρίου 2011
για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 29,
Εκτιμώντας τα ακόλουθα:
(1)
Στις 28 Φεβρουαρίου 2011, το Συμβούλιο εξέδωσε την απόφαση 2011/137/ΚΕΠΠΑ (1), με την οποία εφαρμόζεται η απόφαση 1970 (2011) του Συμβουλίου Ασφαλείας των Ηνωμένων Εθνών (ΑΣΑΗΕ).
(2)
Στις 23 Μαρτίου 2011, το Συμβούλιο εξέδωσε την απόφαση 2011/178/ΚΕΠΠΑ για την τροποποίηση της απόφασης 2011/137/ΚΕΠΠΑ (2) και την εφαρμογή της ΑΣΑΗΕ 1973 (2011).
(3)
Στις 16 Σεπτεμβρίου 2011, το Συμβούλιο Ασφαλείας των Ηνωμένων Εθνών εξέδωσε την ΑΣΑΗΕ 2009 (2011), με την οποία τροποποιήθηκαν, μεταξύ άλλων, τα περιοριστικά μέτρα που είχαν επιβληθεί με τις ΑΣΑΗΕ 1970 (2011) και ΑΣΑΗΕ 1973 (2011).
(4)
Η απόφαση 2011/137/ΚΕΠΠΑ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2011/137/ΚΕΠΠΑ τροποποιείται ως εξής:
1)
Στο άρθρο 2 προστίθεται η ακόλουθη παράγραφος:
«3. Το άρθρο 1 δεν εφαρμόζεται στην προμήθεια, πώληση ή μεταφορά:
α)
πολεμικού εξοπλισμού και συναφούς υλικού κάθε τύπου, συμπεριλαμβανομένων της τεχνικής συνδρομής, της εκπαίδευσης, της χρηματοδοτικής και άλλης βοήθειας, που προορίζονται αποκλειστικά για την ασφάλεια ή για τη διευκόλυνση του αφοπλισμού των αρχών της Λιβύης·
β)
φορητών όπλων, ελαφρού εξοπλισμού και συναφούς υλικού, που εξάγονται προσωρινά στη Λιβύη προς αποκλειστική χρήση από το προσωπικό του ΟΗΕ, τους εκπροσώπους των μέσων ενημέρωσης και τα μέλη ανθρωπιστικών και αναπτυξιακών αποστολών, καθώς και το συνδεόμενο με αυτά προσωπικό,
εφόσον έχει προηγηθεί γνωστοποίηση προς την επιτροπή και με την προϋπόθεση ότι αυτή δεν θα λάβει αρνητική απόφαση εντός πέντε εργάσιμων ημερών από τη γνωστοποίηση αυτή.».
2)
Το άρθρο 4α παράγραφος 1 διαγράφεται.
3)
Στο άρθρο 6:
α)
Προστίθεται η ακόλουθη παράγραφος:
«1α. Όλα τα κεφάλαια, τα λοιπά χρηματοοικονομικά περιουσιακά στοιχεία και οι οικονομικοί πόροι που τελούν υπό κυριότητα ή τον έλεγχο, άμεσα ή έμμεσα:
α)
της Central Bank of Libya·
β)
της Libyan Arab Foreign Bank·
γ)
της Libyan Investment Authority και
δ)
της Libyan Africa Investment Portfolio,
που έχουν δεσμευθεί από τις 16 Σεπτεμβρίου 2011, παραμένουν δεσμευμένα.».
β)
Προστίθεται η ακόλουθη παράγραφος:
«4β. Όσον αφορά τις οντότητες που αναφέρονται στην παράγραφο 1α, μπορούν να γίνουν επίσης εξαιρέσεις για τα κεφάλαια, τα χρηματοοικονομικά περιουσιακά στοιχεία και τους οικονομικούς πόρους, εφόσον:
α)
το ενδιαφερόμενο κράτος μέλος έχει γνωστοποιήσει στην επιτροπή την πρόθεσή του να επιτρέψει την πρόσβαση στα κεφάλαια, τα λοιπά χρηματοοικονομικά περιουσιακά στοιχεία ή τους οικονομικούς πόρους, για έναν ή περισσότερους από τους κατωτέρω σκοπούς και με την προϋπόθεση ότι η επιτροπή δεν θα λάβει αρνητική απόφαση εντός πέντε εργάσιμων ημερών από τη γνωστοποίηση:
i)
ανθρωπιστικές ανάγκες,
ii)
καύσιμα, ηλεκτρικό ρεύμα και νερό αποκλειστικά για μη στρατιωτικές χρήσεις,
iii)
επανέναρξη της παραγωγής και πώλησης υδατανθράκων από τη Λιβύη,
iv)
δημιουργία, λειτουργία ή ενίσχυση θεσμών μη στρατιωτικής διακυβέρνησης και μη στρατιωτικών δημόσιων υποδομών ή
v)
συμβολή στην επανέναρξη λειτουργίας του τραπεζικού τομέα, περιλαμβανομένης της στήριξης ή της διευκόλυνσης του διεθνούς εμπορίου με τη Λιβύη·
β)
το ενδιαφερόμενο κράτος μέλος έχει γνωστοποιήσει στην επιτροπή ότι τα εν λόγω κεφάλαια, τα λοιπά χρηματοοικονομικά περιουσιακά στοιχεία ή οι οικονομικοί πόροι δεν διατίθενται στα πρόσωπα που αναφέρονται στην παράγραφο 1 ούτε χρησιμοποιούνται προς όφελός τους·
γ)
το ενδιαφερόμενο κράτος μέλος έχει διαβουλευθεί εκ των προτέρων με τις αρχές της Λιβύης όσον αφορά τη χρήση των σχετικών κεφαλαίων, λοιπών χρηματοοικονομικών περιουσιακών στοιχείων ή οικονομικών πόρων και
δ)
το ενδιαφερόμενο κράτος μέλος έχει διαβιβάσει στις αρχές της Λιβύης τη γνωστοποίηση στην οποία έχει προβεί κατ’ εφαρμογή της παρούσας παραγράφου και οι αρχές της Λιβύης δεν έχουν εναντιωθεί εντός πέντε εργάσιμων ημερών από την αποδέσμευση των εν λόγω κεφαλαίων, λοιπών χρηματοοικονομικών περιουσιακών στοιχείων ή οικονομικών πόρων.».
γ)
Προστίθεται η ακόλουθη παράγραφος:
«5α. Η παράγραφος 1 δεν εμποδίζει την καταβολή πληρωμής από αναφερόμενη σε αυτήν οντότητα, η οποία οφείλεται βάσει συμβολαίου που έχει συναφθεί πριν από την καταχώριση της οντότητας στον κατάλογο σύμφωνα με την παρούσα απόφαση, εφόσον το οικείο κράτος μέλος έχει εξακριβώσει ότι η πληρωμή δεν θα εισπραχθεί άμεσα ή έμμεσα από πρόσωπο ή οντότητα που αναφέρεται στις παραγράφους 1 και 1α και με την προϋπόθεση ότι θα γνωστοποιήσει στην επιτροπή την πρόθεσή του να καταβάλει ή να εισπράξει τέτοιου είδους πληρωμές ή να επιτρέψει για τον σκοπό αυτό την αποδέσμευση κεφαλαίων ή λοιπών χρηματοοικονομικών περιουσιακών στοιχείων ή οικονομικών πόρων, δέκα εργάσιμες ημέρες πριν από την έκδοση της σχετικής άδειας.».
Άρθρο 2
Οι καταχωρίσεις για τις οντότητες που ορίζονται στο παράρτημα της παρούσας απόφασης διαγράφονται από τους καταλόγους των παραρτημάτων III και IV της απόφασης 2011/137/ΚΕΠΠΑ.
Άρθρο 3
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες, 22 Σεπτεμβρίου 2011.

Labels: 18
5